
RAPORT

asupra propunerii legislative pentru completarea art.36, alin.(3) din Legea nr.128/1997 
privind Statutul personalului didactic 

(Pl.x. 534/18 septembrie 2007)


1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 534/18 septembrie 2007, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru completarea art.36, alin.(3) din Legea nr.128/1997 privind Statutul personalului didactic (Pl.x. 534/18 septembrie 2007).


La întocmirea raportului, Comisia a avut în vedere avizul Consiliului Legislativ.

 
Propunerea legislativă are ca obiect de reglementare acordarea gradului I profesorilor din învăţământul preuniversitar, care deţin titlul ştiinţific de doctor.  
Având în vedere faptul că elaborarea unei teze de doctorat presupune în mai mare măsură, pe lângă aspectele de documentare, de metodică, de conţinut ştiinţific şi o muncă de cercetare şi creaţie, comparativ cu lucrarea metodico-ştiinţifică din cadrul probelor pentru obţinerea gradului I, considerăm că titlul de doctor atestă calităţile pe care trebuie să le posede un cadru didactic având gradul I. 
Actuala reglementare nu elimină proba inspecţiei şcolare speciale, care, potrivit reglementării propuse, are menirea de a atesta competenţele profesionale şi didactice ale celui care deţine titlul de doctor în desfăşurarea activităţii disciplinei pe care o predă. 
Măsura propusă prin noua reglementare, mai are calitatea de a încuraja cadrele didactice, în special  pe cele tinere, să se perfecţioneze prin cele mai înalte studii universitare – studiile universitare de doctorat. Calitatea de doctor va asigura tinerelor cadre didactice accesul mai uşor spre gradul I în cazul desfăşurării activităţii  în învăţământul preuniversitar.

2. În raport de obiectul şi conţinutul său, propunerea legislativă face parte din categoria legilor organice, caracter împrumutat de la legea de bază asupra căreia se intervine legislativ, potrivit prevederilor art. 73 din Constituţia României, republicată.


3. La lucrările Comisiei au fost prezenţi 21 deputaţi, din totalul de 25 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: Dna Gabriela Pastzor – secretar de stat – Ministerul Educaţiei, Cercetării şi Tineretului şi dna Maria Torceanu – consilier – Ministerul Economiei şi Finanţelor. 

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.

În urma dezbaterii, în şedinţa din 25 septembrie 2007, cu unanimitatea voturilor celor prezenţi, Comisia propune Plenului Camerei Deputaţilor adoptarea propunerii legislative cu amendamentele propuse de comisie, prezentate mai jos.  

	Text Lege nr.128 / 1997
privind Statutul personalului didactic
	Text propus de Comisie

(autorul amendamentului)
	Motivare

	0
	2
	3
	4

	1.
	Titlul Legii: Legea nr.128/1997
privind Statutul personalului didactic
	Titlul Legii: Lege pentru completarea art.36, alin.(3) din Legea nr.128/1997 privind Statutul personalului didactic

	Respectarea normelor de tehnică

	2.
	____
	Articol unic: Alineatul (3), al articolului 36, din Legea nr.128/1997 privind Statutul personalului didactic, publicată în Monitorul Oficial al României, Partea I, nr.158, din data de 16.07.1997, cu modificările şi completările ulterioare, va avea următorul cuprins:
	

	3.
	Art.36 (3) Personalului didactic care îndeplineşte condiţiile prevăzute la art. 68 din Legea învăţământului nr. 84/1995 şi care a obţinut titlul ştiinţific de doctor în domeniul specialităţii pe care o predă i se acordă gradul didactic I, pe baza unei inspecţii şcolare speciale.
	“(3) Personalului didactic încadrat în învăţământul preuniversitar care îndeplineşte condiţiile prevăzute la art. 68 din Legea învăţământului nr. 84/1995 şi care a obţinut titlul ştiinţific de doctor, i se acordă gradul didactic I, pe baza unei inspecţii şcolare speciale.”
Autor: Comisia
	Elaborarea tezei este o probă mai dificilă decât elaborarea lucrării metodico-ştiinţifice.
Atragerea tinerilor spre perfecţionarea pregătirii prin doctorat. 

